ཚོགས་ཆེན་འདུ་ཁང་ཆེན་མོའི་རྟེན་གཙོ་སྨན་འདམ་ལས་གྲུབ་པའི་སྟོན་པ་ཐུབ་པའི་དབང་པོ་དང་།རྗེ་བཙུན་བྱམས་མགོན།རྟ་མགྲིན།ཕུར་བ་སོགས་སངས་རྒྱས་བྱང་སེམས་ཀྱི་སྐུ་བརྙན་བཞིན་ལེགས་བྱིན་ལྡན་ཆེས་མང་པོ་དང་།གསུང་རྟེན་རྒྱལ་བའི་བཀའ་འགྱུར་དང་བསྟན་འགྱུར།རིས་མེད་རྒྱ་བོད་ཀྱི་སྐྱེས་ཆེན་ཁག་གི་གསུང་རབས་ལྷུན་པོའི་གཏོས་དང་མཉམ་པ་དང་།ཐུགས་རྟེན་བརྒྱུད་ལྡན་བླ་མ་དམ་པ་འདྲེན་མཆོག་སྨོན་ལམ་བཟང་པོའི་སྐུ་གདུང་མཆོད་རྟེན་སོགས་བྱིན་རླབས་ཀྱི་གཟི་འོད་ཕྱོགས་བརྒྱར་འཕྲོ་བའི་རྟེན་གསུམ་གྲངས་མེད་པ་བཞུགས་ཤིང་།བྱམས་མགོན་ལྷ་ཁང་ཡིད་དགའ་ཆོས་འཛིན་དུ་རྟེན་གཙོ་གསེར་ནག་ལས་གྲུབ་པའི་རྗེ་བཙུན་བྱམས་མགོན་གྱི་སྐུ་བརྙན་ཁྲུ་བཅུ་གཉིས་ཀྱི་ཚད་དང་།བྱང་སེམས་ཉེ་བའི་སྲས་བརྒྱད།རྒྱལ་བའི་བཀའ་འགྱུར་དང་།འཕགས་བོད་སྐྱེས་ཆེན་དུ་མའི་གསུང་རབས་སོགས་རྟེན་གསུམ་བྱིན་ཅན་དུ་མ་དང་།བྱང་ཆུབ་མཆོད་རྟེན་ཆེན་པོའི་དབུས་ཀྱི་ལྷ་ཁང་དུ་རྟེན་གཙོ་སྟོན་པ་ཐུབ་པའི་དབང་པོ།དེའི་ཕྱོགས་བཞིའི་ལྷ་ཁང་དུ་འོད་དཔག་མེད།རྗེ་བཙུན་སྒྲོལ་མ།མི་འཁྲུགས་པ།ཐུགས་རྗེ་ཆེན་པོ་སོགས་སངས་རྒྱས་བྱང་སེམས་ཀྱི་སྐུ་བརྙན་དང་།སློབ་གླིང་སྐལ་བཟང་དགའ་བའི་ཚལ་གྱི་དབུས་ཀྱི་ཚོམས་ཆེན་དུ་གསེར་ཟངས་ལས་གྲུབ་པའི་ཐུབ་པའི་སྐུ་བརྙན་ལོངས་སྐུའི་རྒྱན་ཅན་དང་།དེའི་གཡས་སུ་རུ་གུ་རིན་པོ་ཆེ་དང་སྤྱན་རས་གཟིགས།གཡོན་དུ་འཇམ་པའི་དབྱངས་དང་རྗེ་བཙུན་སྒྲོལ་མ།མཁན་ཆེན་གསང་སྔགས་བསྟན་འཛིན་གྱི་སྐུ་གདུང་སོགས་བྱིན་རླབས་ཀྱི་ཚན་ཁ་འབར་བའི་སྐུ་གསུང་ཐུགས་རྟེན་གྲངས་མེད་པ་བཞུགས་སོ།།